**Να αποσυρθεί άμεσα η απαράδεκτη τροπολογία για την μετεγκατάσταση του Καζίνο της Πάρνηθας!**

**Το Μαρούσι χρειάζεται ελεύθερους χώρους και όχι τζόγο!**

**Η «ανάπτυξή» τους σημαίνει κέρδη για τους λίγους!**

Την Τετάρτη 31 Μαρτίου 2021 ψηφίστηκε από την κυβέρνηση της Νέας Δημοκρατίας τροπολογία (του Υπουργείου Υγείας !!), με την οποία «φωτογραφικά» ορίζει τις προϋποθέσεις για την κατ’ εξαίρεση μεταφορά του Καζίνο της Πάρνηθας στο κτήμα Δηλαβέρη.

Πριν καν ολοκληρωθεί η καθαρογραφή των αποφάσεων του ΣτΕ, οι οποίες μπλόκαραν την μεταφορά του Καζίνο, η κυβέρνηση με απαράδεκτο τρόπο τις ακυρώνει και προωθεί «από την πίσω πόρτα» την μετεγκατάσταση του Καζίνο της Πάρνηθας στο Μαρούσι.

Συγκεκριμένα, στο άρθρο 74 του νόμου «Κατεπείγουσες ρυθμίσεις για την προστασία της δημόσιας υγείας από τις συνεχιζόμενες συνέπειες της πανδημίας του κορωνοϊού COVID-19, την ανάπτυξη, την κοινωνική προστασία και την επαναλειτουργία των δικαστηρίων και άλλα ζητήματα» προβλέπεται «**η δυνατότητα κατ’ εξαίρεση μετεγκατάστασης καζίνο για λόγους δημοσίου συμφέροντος, το οποίο λειτουργεί τουλάχιστον επί δεκαετία και έχει αδειοδοτηθεί με οποιοδήποτε καθεστώς για συγκεκριμένη θέση ή περιοχή, είτε ως αυτοτελής δραστηριότητα παροχής υπηρεσιών τυχερών παιγνίων, είτε μαζί με υπηρεσίες ξενοδοχείου, εστίασης, μαρίνας, αναψυχής ή άλλες, σε άλλη θέση από εκείνη για την οποία έχει χορηγηθεί η άδεια καζίνο και σε κάθε περίπτωση εντός της ίδιας Περιφέρειας**».

Η κυβέρνηση για άλλη μια φορά μας δείχνει πως γράφει στα παλιά της παπούτσια την εκφρασμένη θέληση των πολιτών του δήμου μας αλλά και των γύρω δήμων. Βαφτίζει «**δημόσιο συμφέρον**» τα κέρδη της Εταιρείας του καζίνο, όπως βαφτίζει ως «**Ανάπτυξη**» την τεράστια προσπάθεια του μεγάλου κεφαλαίου να επεκτείνει την κερδοφορία του σε όλους τους τομείς της ζωής των εργαζομένων, καταπατώντας γι’ αυτό τα δικαιώματα της κοινωνικής πλειοψηφίας.

**Ανάπτυξη** για την κυβέρνηση σημαίνει : κέρδη για τους λίγους, αλλά «τσιμεντοποίηση» και ελάχιστοι ελεύθεροι χώροι για τους πολλούς, «νόμιμος τζόγος» σε απόσταση αναπνοής από τα σχολεία της περιοχής, αύξηση της υπερτοπικής κίνησης σε μια ήδη επιβαρυμένη περιοχή.

Μεγάλη ευθύνη έχουν όμως και οι δημοτικές αρχές του Δήμου μας, τόσο η σημερινή όσο και η προηγούμενη. Αντί να πρωτοστατήσουν σε Αγώνα Διαρκείας με στόχο την αποτροπή της μετεγκατάστασης του ΚΑΖΙΝΟ της Πάρνηθας στο Μαρούσι, **επέλεξαν τον δρόμο των άνευρων και απολίτικων ψηφισμάτων** **διαμαρτυρίας** και της ανυπαρξίας άλλου είδους ενεργειών.

**Η δημοτική αρχή του Κου Αμπατζόγλου, εγκλωβισμένη στην πολιτική κηδεμονία του κυβερνώντος κόμματος της Νέας Δημοκρατίας, θυσιάζει την θέληση της πλειοψηφίας του μαρουσιώτικου λαού και των γύρω περιοχών, στο βωμό της προώθησης των επενδυτικών σχεδίων της συγκεκριμένης εταιρείας.**

Ευθύνη όμως έχουν και όσοι προσπάθησαν στο παρελθόν να εξαντληθούν οι αντιδράσεις των κατοίκων **ΜΟΝΟ** σε θεσμικές-νομικές κινήσεις, στερώντας τις προσπάθειες τους από την δυναμική που δίνει η ανάπτυξη πραγματικών αγώνων.

Τεράστιες ευθύνες έχουν φυσικά και οι προηγούμενες κυβερνήσεις (ΝΔ και ΣΥΡΙΖΑ), οι οποίες προετοίμασαν το νομικό πλαίσιο ώστε να μπορούν να προωθούνται τέτοιου είδους «επενδύσεις» ενάντια στα συμφέροντα των πολιτών και με μοναδικό γνώμονα τα κέρδη των επιχειρήσεων.

**Ως Αριστερή Ριζοσπαστική Δημοτική Κίνηση ΕΚΤΟΣ ΤΩΝ ΤΕΙΧΩΝ, εκφράζουμε την έντονη αντίθεσή μας στη μεταφορά του «καζίνο της Πάρνηθας» στη συγκεκριμένη περιοχή αλλά και γενικά στη λογική «κάθε περιφέρεια με το καζίνο της».**

**Ήδη σε προηγούμενη ανακοίνωσή μας προειδοποιούσαμε ότι «ΟΛΑ ΔΕΙΧΝΟΥΝ ΟΤΙ Ο ΑΓΩΝΑΣ ΜΑΣ ΔΕΝ ΣΤΑΜΑΤΑ ΕΔΩ!», θεωρώντας ότι η κυβέρνηση και η εταιρεία θα εξαντλούσαν κάθε μέσο για την ολοκλήρωση της μετεγκατάστασης του καζίνο.**

**Καταδικάζουμε απερίφραστα την τροπολογία της ντροπής της κυβέρνησης και απαιτούμε άμεσα την απόσυρσή της.**

Καλούμε το Δήμο και το Δημοτικό Συμβούλιο Αμαρουσίου να καταδικάσει την συγκεκριμένη τροπολογία και να διεκδικήσει :

**1. Να εφαρμοστούν οι πολεοδομικές ρυθμίσεις που ίσχυαν για την περιοχή της Αγίας Φιλοθέης Αμαρουσίου προ του 2011 με αναθεώρηση του Γ.Π.Σ. της πόλης του Αμαρουσίου στη βάση της προστασίας των περιοχών κατοικίας από την ανέγερση κτηρίων υπερτοπικών χρήσεων. - Όχι άλλες υπερτοπικές χρήσεις στο Μαρούσι.**

**2. Να αναθεωρηθεί πλήρως το καταστροφικό και αντιλαϊκό ρυθμιστικό σχέδιο της Αττικής (ν. 4277/2014) καθώς και ο νόμος 4269/2014, οι οποίοι προβλέπουν για το Μαρούσι την μετατροπή του σε μητροπολιτικό πόλο συγκέντρωσης κτηρίων και χρήσεων υπερτοπικού χαρακτήρα με την εφαρμογή ειδικών χωρικών σχεδίων, όπως αυτό που ήδη έχει εκπονηθεί και επιχειρείται να εφαρμοστεί στην περιοχή της Αγίας Φιλοθέης για την μετεγκατάσταση του ΚΑΖΙΝΟ.**

**3. Να μετατραπεί ο συγκεκριμένος χώρος σε χώρο πρασίνου και ήπιων αθλητικών εγκαταστάσεων προς όφελος όλων των κατοίκων των Βορείων Προαστίων αλλά και της συγκεκριμένης περιοχής η οποία έχει πληγεί από τις υπερτοπικές χρήσεις.**

**4. Να αναδειχθεί στην τοπική και ευρύτερη κοινή γνώμη ότι η εγκατάσταση ΚΑΖΙΝΟ εντός του αστικού ιστού σημαίνει μόνο τη μεταφορά εισοδημάτων με κερδισμένο πάντα τον «γκρουπιέρη» και το ΚΑΖΙΝΟ, καταστρέφοντας ανθρώπους και οικογένειες.**

**Τα μέλη και οι φίλοι της Κίνησης δηλώνουμε ότι θα δώσουμε όλες μας τις δυνάμεις ώστε τα σχέδια για την μετεγκατάσταση του Καζίνο να μην περάσουν.**

**Καλούμε τους κατοίκους της πόλης μας να πάρουν την υπόθεση στα χέρια τους.**